Document ID: 32004D0925

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Δεκεμβρίου 2004
σχετικά με την τροποποίηση της απόφασης 2004/197/ΚΕΠΠΑ για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ)
(2004/925/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 13 παράγραφος 3 και το άρθρο 28 παράγραφος 3,
Εκτιμώντας τα εξής:
(1)
Στις 23 Φεβρουαρίου 2004, το Συμβούλιο εξέδωσε την απόφαση 2004/197/ΚΕΠΠΑ (1) η οποία προβλέπει ότι η πρώτη επανεξέτασή της λαμβάνει χώρα πριν από το τέλος του 2004.
(2)
Κατά την υιοθέτηση της κοινής δράσης 2004/570/ΚΕΠΠΑ της 12ης Ιουλίου 2004 για τη στρατιωτική επιχείρηση της ΕΕ στη Βοσνία-Ερζεγοβίνη (2), το Συμβούλιο σημείωσε την ανάγκη να εξεταστεί σειρά ζητημάτων κατά την επικείμενη επανεξέταση του μηχανισμού ΑΘΗΝΑ.
(3)
Ως εκ τούτου, θα πρέπει να τροποποιηθεί η απόφαση 2004/197/ΚΕΠΠΑ,
ΑΠΟΦΑΣΙΖΕΙ:
Άρθρο 1
Η απόφαση 2004/197/ΚΕΠΠΑ τροποποιείται ως εξής:
(1)
Στο άρθρο 14:
(α)
η παράγραφος 2 αντικαθίσταται από το εξής κείμενο:
«2. Επιπλέον, ο μηχανισμός ΑΘΗΝΑ βαρύνεται με τα επιχειρησιακά κοινά έξοδα που απαριθμούνται στο παράρτημα ΙΙ κατά την περίοδο από την έγκριση της γενικής ιδέας διαχείρισης της κρίσης για την επιχείρηση έως το διορισμό του διοικητή της επιχείρησης. Σε ειδικές περιστάσεις, αφού ζητηθεί η γνώμη της Επιτροπής Πολιτικής και Ασφάλειας, η Ειδική Επιτροπή μπορεί να τροποποιήσει την περίοδο κατά την οποία τα έξοδα αυτά βαρύνουν το μηχανισμό ΑΘΗΝΑ.»
(β)
προστίθενται οι ακόλουθες παράγραφοι:
«6. Η Ειδική Επιτροπή μπορεί να αποφασίζει κατά περίπτωση ότι, λόγω ειδικών περιστάσεων, ορισμένα πρόσθετα έξοδα, πέραν των απαριθμουμένων στο παράρτημα III-B, θεωρούνται κοινά έξοδα για μία δεδομένη επιχείρηση κατά την ενεργή της φάση.
7. Το Συμβούλιο και η Ειδική Επιτροπή ενημερώνονται από τα κράτη μέλη, μέσω του διευθυντή, για τις ρυθμίσεις επιμερισμού των εξόδων στα οποία συμμετέχουν στα πλαίσια επιχείρησης της ΕΕ.»
(2)
Στο άρθρο 21, παράγραφος 3, προστίθεται η ακόλουθη φράση:
«Οι προτάσεις αυτές θεωρούνται ότι εγκρίνονται εκτός εάν η Ειδική Επιτροπή αποφασίσει άλλως έως τις 15 Μαρτίου.»
(3)
Στο άρθρο 24, παράγραφος 4, προστίθεται η ακόλουθη φράση:
«Ωστόσο, όταν η επιχείρηση προβλέπεται να διαρκέσει πάνω από έξι μήνες, το υπόλοιπο των συνεισφορών καταβάλλεται σε εξαμηνιαίες δόσεις. Στην περίπτωση αυτή, η πρώτη δόση καταβάλλεται εντός δύο μηνών από την έναρξη της επιχείρησης· η δεύτερη δόση καταβάλλεται εντός προθεσμίας που ορίζει η Ειδική Επιτροπή μετά από πρόταση του διευθυντή, λαμβάνοντας υπόψη τις επιχειρησιακές ανάγκες. Η Ειδική Επιτροπή δύναται να παρεκκλίνει από τις διατάξεις αυτές.»
(4)
Στο άρθρο 28, το υπάρχον κείμενο αριθμείται ως παράγραφος 1 και προστίθεται η ακόλουθη παράγραφος:
«2. Όταν η καταβολή δεν καθυστερεί πάνω από δέκα ημέρες, η εισφορά δεν βαρύνεται με τόκους υπερημερίας. Όταν η καταβολή καθυστερεί πάνω από δέκα ημέρες, η εισφορά βαρύνεται με τόκους υπερημερίας για όλη την περίοδο καθυστέρησης.»
(5)
Στο άρθρο 29 προστίθεται η ακόλουθη παράγραφος:
«6. Η Ειδική Επιτροπή μπορεί να εγκρίνει κανόνες για την εκτέλεση κοινών δαπανών που παρεκκλίνουν από την παράγραφο 4.»
(6)
Στο άρθρο 38 προστίθεται η ακόλουθη παράγραφος:
«8. Κάθε κράτος μέλος το οποίο συμμετέχει σε επιχείρηση παρέχει πληροφορίες έως τις 31 Μαρτίου εκάστου έτους στο διευθυντή, ενδεχομένως μέσω του Διοικητή Επιχείρησης, σχετικά με τα επιπρόσθετα έξοδα της επιχείρησης που προέκυψαν κατά το προηγούμενο οικονομικό έτος. Οι εν λόγω πληροφορίες αναλύονται ώστε να καταδεικνύονται οι κύριες δαπάνες. Ο διευθυντής συγκεντρώνει τις πληροφορίες προκειμένου να δώσει στην Ειδική Επιτροπή συνολική εικόνα των επιπρόσθετων εξόδων της επιχείρησης.»
(7)
Στο παράρτημα ΙΙ το πρώτο εδάφιο αντικαθίσταται από το εξής κείμενο:
«Επιπρόσθετα έξοδα μεταφοράς και διαμονής που απαιτούνται για διερευνητικές αποστολές και προετοιμασίες (ιδίως διαπιστωτικές των πραγμάτων αποστολές και αναγνωριστικές αποστολές) από στρατιωτικές δυνάμεις εν όψει συγκεκριμένης στρατιωτικής επιχείρησης της Ένωσης.».
Άρθρο 2
Η παρούσα απόφαση παράγει αποτελέσματα την 1η Ιανουαρίου 2005.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 22 Δεκεμβρίου 2004.

Labels: 2
4
15